ททท.พิษณุโลก ชวนนักท่องเที่ยว ชิมอาหารถิ่น กินอาหารเส้น เที่ยวเล่นงานวัด  ระหว่าง 20 – 22 กรกฎาคม 2561
นางจิรารัตน์ มีงาม ผู้อำนวยการการท่องเที่ยวแห่งประเทศไทย (ททท.) สำนักงานพิษณุโลก เปิดเผยว่า กิจกรรมส่งเสริมการท่องเที่ยวจังหวัดพิษณุโลก ซึ่งเป็นหนึ่งใน 55 เมืองรอง โดย ททท. สำนักงานพิษณุโลก ร่วมกับจังหวัดพิษณุโลก สำนักงานวัฒนธรรมจังหวัดพิษณุโลก และวัดราชบูรณะ กำหนดจัดงาน ชิมอาหารถิ่น กินอาหารเส้น เที่ยวเล่นงานวัด ในรูปแบบของ Food Festival ระหว่าง 20 – 22 กรกฎาคม 2561 เพื่อดึงดูดนักท่องเที่ยวให้เดินทางมาจังหวัดพิษณุโลกมากขึ้น อีกทั้ง สร้างภาพลักษณ์การท่องเที่ยวทางอาหารการกิน Gastronomy tourism แก่จังหวัดพิษณุโลก โดยจัดในบรรยากาศงานวัด กิจกรรมประกอบไปด้วย การออกร้านจำหน่ายอาหารถิ่นจากชุมชนจังหวัดพิษณุโลก การแสดงลิเก การแสดงทางวัฒนธรรม กิจกรรมของกลุ่มชาติพันธุ์ไทย-ยวน ไทดำ การแสดงรำวงย้อนยุค การก่อพระเจดีย์ทราย สรงน้ำพระธาตุเจดีย์หลวง รวมถึงการละเล่นงานวัดต่างๆ อีกครั้ง มีการออกร้านอาหารเมนูเส้นที่เก่าแก่เป็นตำนาน และมีชื่อเสียง เช่น หมี่ซั่วเจ้าเก่าแก่ ผัดไทยวังทอง ก๋วยเตี๋ยวห้อยขาที่เป็นเอกลักษณ์ 

ผู้อำนวยการการท่องเที่ยวแห่งประเทศไทย (ททท.) สำนักงานพิษณุโลก กล่าวด้วยว่า สิ่งสำคัญของงานนี้คือการลดขยะในพื้นที่ ดังนั้นภาชนะที่ใช้ใส่อาหารภายในงานจะไม่มีการใช้โฟมหรือถุงพลาสติก และกิจกรรมพิเศษ รับของที่ระลึกจาก ททท. เพียงผู้ร่วมงานที่นำภาชนะหรือปิ่นโตมาใส่อาหารภายในงานหรือห่อกลับบ้าน ถ่ายรูปคู่กับภาชนะใส่อาหารภายในบริเวณงาน แล้วโพสต์ภาพลง Facebook เปิดเป็นสาธารณะ ติดแฮทแท็ก # ชิมอาหารถิ่นกินอาหารเส้นเที่ยวเล่นงานวัด ท่านสามารถหิ้วไปนะไปรับของที่ระลึกได้ที่จุดลงทะเบียนหน้างานได้ทันที